Cine va fi noul șef DNA? Tudorel Toader, laude pentru procurorul care îl anchetează pe Lucian Onea

Ministrul Justiției, Tudorel Toader, a lăudat-o miercuri pe Elena Iordache, procurorul care l-a inculpat pe Lucian Onea, fostul șef DNA Ploiești. Toader a vorbit despre Elena Iordache când a fost întrebat despre viitorul șef DNA.

„Un exemplu de om integru și profesionist este Elena Iordache, pe care o cunosc, este un om de mare probitate morală și de foarte bună pregătire profesională. Un om dedicat acestei profesii de magistrat. Am deplină încredere în actele domniei sale”, a spus Tudorel Toader, miercuri seară, la Antena 3.

„N-aș spune că am pe cineva în minte (n.red – pentru șefia DNA), dar cu siguranță sunt astfel de procurori care împreună cu echipa formată la DNA, cu ministerul Justiției, cu procurorul general al României, să aducă la normalitate această structură a Ministerului Public”, a mai spus Tudorel Toader, despre noul procuror-șef al DNA.

Elena Iordache, procuror la Parchetul General, i-a pus săptămâna trecută sub control judiciar pe foștii procurori de la DNA Ploiești, Lucian Onea și Mircea Negulescu, pe care i-a și inculpat. Onea a recuzat-o pe Iordache, acuzând-o că ”face investigația astfel încât să îl favorizeze pe Sebastian Ghiță”, dar cererea de recuzare a fost respinsă de adjunctul Secției de urmărire penală și criminalistică (SUPC) din PG, procurorul Cristian Lazăr.

În cererea de recuzare a procuroarei Elena Iordache, procurorul DNA Lucian Onea susține că aceasta nu ar fi imparțială și că își conduce ancheta astfel încât să îl ajute pe Sebastian Ghiță.

”Doamna procuror mi-a atribuit calitatea de suspect exclusiv pe baza sesizării unui inculpat (Cosma Vlad Alexandru) pe care eu l-am anchetat și trimis în judecată și luând în considerare doar susţinerile acestuia, astfel încât și-a fondat acuzația împotriva mea fără a administra și alte probe și fără a audia persoanele care au lucrat în dosar”, a scris Onea în cerere.

Potrivit unor surse judiciare avizate, procuroarea Elena Iordache zisă ”Lenți” a fost colegă de facultate la Iași cu ministrul Justiției Tudorel Toader. Deși Toader este născut în 1960, iar Elena Iordache în 1964, cei doi au intrat în același an la facultatea de drept din Iași, în 1982. Potrivit acelorași surse, Elena Iordache și Tudorel Toader au rămas în relații amicale după terminarea facultății. ”Cel puțin, când era la CCR (Tudorel Toader – n.r.), erau în relații bune”, a explicat un magistrat pentru G4media.ro.

Procuroarea Elena Iordache este cea care, în urmă cu doi ani, a început urmărirea penală pentru spălare de bani împotriva lui Traian Băsescu şi care a dat clasare 6 luni mai târziu, după ce l-a chemat pe fostul preşedinte de câteva ori la audieri în calitate de suspect.

Foto: InquamPhotos / Octav Ganea